ถ้ามีอาการคอบวมมาตั้งแต่อายุ 14 ไปพบ แจ้งว่าเป็นไทรอยด์และรักษาด้วยการกินยาและเจาะเลือดอยู่เป็นระยะ เป็นเวลาเกือบ 1ปี จนไม่ได้ไปพบต่อ จนอายุ 30 ปี อยากทราบว่าถ้าปล่อยไปแบบนี้จะได้หรือไม่ (ร่างกายไม่มีอาการอื่นใดนอกจากคอที่มีอาการบวมไม่มาก)
สวัสดีค่ะ อาการคอบวมจากไทรอยด์นั้น อาจจะเกิดจากความผิดปกติของไทรอยด์ซึ่งมีได้หลายรูปแบบค่ะ ตั้งแต่มีก้อนไทรอยด์ธรรมดาไม่สร้างฮอร์โมน ไม่มีอาการผิดปกติใดๆในร่างกาย หรือเป็นก้อนที่หลั่งฮอร์โมนร่วมด้วย ทำให้มีอาการผิดปกติจากฮอร์โมนไทรอยด์สูงเช่นมีอาการใจสั่น หัวใจเต้นผิดจังหวะ ตาโปน กินจุแต่น้ำหนักลด มือสั่น ขาบวมได้ หรืออาจจะเป็นก้อนที่เป็นเนื้อร้ายที่มักจะโตเร็วและลุกลามไปอวัยวะข้างเคียงได้อย่างรวดเร็วเป็นต้นในกรณีนี้ที่มีก้อนแต่ไม่มีอาการผิดปกติ อาจจะเป็นก้อนชนิดที่ไม่สร้างฮอร์โมน ซึ่งจริงๆแล้วก็ไม่ได้มีอันตราย แต่ควรจะมีการตรวจเลือดเป็นระยะเพื่อดูว่าก้อนไม่มีการเปลี่ยนแปลงหรือเริ่มสร้างฮอร์โมนออกมาเอง แต่หากตอนนั้นเคยได้ยาร่วมด้วยก็แสดงว่าอาจจะมีระดับฮอร์โมนที่ผิดปกติอยู่ได้เหมือนกันควรกลับไปพบแพทย์เพื่อตรวจเพิ่มเติมและรับการรักษาและติดตามอาการอย่างต่อเนื่องจะดีที่สุด เพราะถึงแม้ตอนนี้จะไม่มีอาการอะไร แต่ก้อนดังกล่าวอาจโตขึ้นและเปลี่ยนแปลงไปได้ ควรติดตามเป็นระยะ